**Pheu Thai** (**PTP**; thai: พรรคเพื่อไทย, RTGS: *Phak Phuea Thai*) er den tredje inkarnasjonen av et politisk parti grunnlagt av Thailands tidligere statsminister Thaksin Shinawatra. Pheu Thai ble grunnlagt den 20. september 2008 som erstatning for Folkemaktpartiet (People's Power Party), som ble oppløst under tre måneder etter at noen partimedlemmer ble funnet skyldig i valgfusk. Folkemaktpartiet var en erstatning for Thaksins opprinnelige Thai Rak Thai (TRT), som grunnlovsdomstolen oppløste i mai 2007.

Etter at den Pheu Thai-ledede regjeringen med statsminister Yingluck Shinawatra ble avsatt i statskuppet i 2014, forbød militærjuntaen politisk aktivitet i Thailand. Partiet gjenopptok aktiviteten i 2018, da forbudet ble opphevet. Partiet valgte i januar 2019 Thaksins nære allierte og medgrunnlegger av partiet Thai Rak Thai, Sudarat Keyuraphan, som statsministerkandidat i valget i 2019. Pheu Thai lå an til å få størst oppslutning i valget ifølge en meningsmåling av Nation Group.
Partiet vant i valget flest valgkretser med 136 mandater, men kom på andre plass i antall stemmer.

Partiet gjenvalgte Sompong Amornwiwat som leder 1. oktober 2020, mindre enn en uke etter at han sa opp vervet. Parlamentsmedlem fra Nakhon Ratchasima, Prasert Chantarawongthong, ble valgt som partiets generalsekretær. Sompong uttalte imidlertid på generalforsamlingen den 28. oktober 2021 i Khon Kaen at han var 80 år gammel og ønsket noen fra den nye generasjonen til å sitte ved roret i partiet, og dermed ble Chonlanan Srikaew, et parlamentsmedlem fra provinsen Nan, valgt til ny partileder. Paetongtarn Shinawatra, Thaksins yngste datter, ble utnevnt til partiets rådgiver ved den samme generalforsamlingen, og hun ble satt i spissen i kampanjen for å promotere partiet under et partimøte i Udon Thani den 20. mars 2022.

Referanser
----------

1. ↑  «Thailand's biggest political party selects new leaders ahead of poll». Reuters. 28. oktober 2018. Besøkt 27. juni 2019.
2. ↑  «Thailand’s Pheu Thai Party Chooses Sudarat Keyuraphan As PM Candidate». Chiangrai Times. 3. februar 2019. Arkivert fra originalen 15. mars 2019. Besøkt 27. juni 2019.
3. ↑  «Pheu Thai party expected to be on top in Thai election, but short of majority: Survey». The Straits Times. 6. mars 2019. Besøkt 23. mars 2019.
4. ↑  «Thailand Election Results Signal Military’s Continued Grip on Power». New York Times. 9. mai 2019. Besøkt 27. juni 2019.
5. ↑  «Sompong re-elected Pheu Thai chief in leadership reshuffle» **(engelsk)**. The Nation. 1. oktober 2020. Besøkt 2. oktober 2020.
6. ↑  «Chonlanan Srikaew picked as new Pheu Thai leader, Thaksin’s youngest daughter joins as advisor» **(engelsk)**. Thai PBS World. 28. oktober 2021. Besøkt 27. mars 2022.
7. ↑  Finn Bjørvig Hansen (23. mars 2022). «Bliver Thaksins datter Thailands næste premierminister» **(dansk)**. B.T. Besøkt 26. mars 2022.

Eksterne lenker
---------------

* (en) Pheu Thai Party – kategori av bilder, video eller lyd på Commons
* (th) Pheu Thai på Twitter Rediger på Wikidata

* (th) Pheu Thai på Facebook Rediger på Wikidata

* (th) Pheu Thai på YouTube Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** LCCN
 |